ເລຂາທິການໃຫຍ່ແຫ່ງອົງການສະຫະປະຊາຊາດ ຍິນດີກັບຄວາມກ້າວໜ້າຂອງ ສປປລາວກ່ຽວກັບເປົ້າໝາຍການພັດທະນາແບບຍືນຍົງ
ທ່ານບັນຄີມູນຢ້ຽມຢາມນະຄອນຫຼວງວຽງຈັນໃນໄລຍະກອງປະຊຸມສຸດຍອດອາຊຽນຄັ້ງທີ 28 ແລະ 29.
ນະຄອນຫຼວງວຽງຈັນ, 8 ກັນຍາ 2016 –ທ່ານບັນຄີມູນ, ເລຂາທິການໃຫຍ່ອົງການສະຫະປະຊາຊາດໄດ້ມາຢ້ຽມຢາມນະຄອນຫຼວງວຽງຈັນໃນອາທິດນີ້. ໃນລະຫວ່າງການຢ້ຽມຢາມອາຊີຕາເວັນອອກສຽງໃຕ້ຢ່າງເປັນທາງການ, ທ່ານໄດ້ພົບປະສອງຝ່າຍກັບບັນດາປະມຸກລັດ ລວມໄປເຖິງພະນະທ່ານທອງລຸນສີສຸລິດ, ນາຍົກລັດຖະມົນຕີແລະພະນະທ່ານບຸນຍັງວໍລະຈິດ, ປະທານປະເທດແຫ່ງສປປລາວເຊິ່ງໄດ້ສົນທະນາແລກປ່ຽນຄຳຄິດຄຳເຫັນກ່ຽວກັບການຮ່ວມມືລະຫວ່າງອາຊຽນແລະອົງການສະຫະປະຊາຊາດ, ແຜນພັດທະນາເສດຖະກິດສັງຄົມແຫ່ງຊາດຄັ້ງທີ 8, ການເປັນຄູ່ຮ່ວມງານລະຫວ່າງລັດຖະບານແລະອົງການສະຫະປະຊາຊາດແລະການປ່ຽນແປງຂອງສະພາບດິນຟ້າອາກາດ. ໂດຍສະເພາະໃນການພົບປະກັບປະທານປະເທດ, ທ່ານ ເລຂາທິການໃຫຍ່ ໄດ້ແລກປ່ຽນຄຳຄິດຄຳເຫັນກ່ຽວກັບຄວາມສຳຄັນຂອງການເຄົາລົບສິດທິມະນຸດ ແລະ ການສົ່ງເສີມໃຫ້ໂອກາດແກ່ອົງການຈັດຕັ້ງທາງສັງຄົມເພື່ອມີສ່ວນຮ່ວມຫຼາຍຂຶ້ນ.
ເປົ້າໝາຍການເຂົ້າຮ່ວມກອງປະຊຸມສຸດຍອດອາຊຽນຂອງທ່ານເລຂາທິການໃຫຍ່ແມ່ນເພື່ອສົ່ງເສີມການຮ່ວມມືລະຫວ່າງອາຊຽນແລະອົງການສະຫະປະຊາຊາດແລະເພື່ອເສີມຂະຫຍາຍການຈັດຕັ້ງປະຕິບັດສອງຂໍ້ຕົກລົງທີ່ໄດ້ຮັບການລົງນາມໃນປີຜ່ານມາເຊິ່ງມີຈຸດປະສົງເພື່ອ ປະຊາກອນ, ໂລກຂອງພວກເຮົາ, ຄວາມຈະເລີນສີວິໄລ, ການເປັນຄູ່ຮ່ວມມືແລະສັນຕິພາບ: ເປົ້າໝາຍການພັດທະນາແບບຍືນຍົງປີ 2030 ແລະຂໍ້ຕົກລົງປາຣີກ່ຽວກັບການປ່ຽນແປງຂອງດິນຟ້າອາກາດ.
ໃນກອງປະຊຸມສຸດຍອດອາຊຽນແລະອົງການສະຫະປະຊາຊາດແລະກອງປະຊຸມສຸດຍອດອາຊີຕາເວັນອອກ, ທ່ານໄດ້ຮຽກຮ້ອງໃຫ້ຜູ້ນຳອາຊຽນສ້າງກົນໄກການປະສານງານພາຍໃຕ້ການນຳພາຂອງອາຊຽນໂດຍກົງເພື່ອຮັບປະກັນການຈັດຕັ້ງປະຕິບັດເປົ້າໝາຍການພັດທະນາແບບຍືນຍົງແລະໃຫ້ສັດຕະຍາບັນຂໍ້ຕົກລົງປາຣີກ່ຽວກັບການປ່ຽນແປງຂອງດິນຟ້າອາກາດ ໃຫ້ໄວທີ່ສຸດເທົ່າທີ່ຈະເປັນໄປໄດ້, ພາຍໃນທ້າຍປີນີ້ຍິ່ງເປັນການດີ.
ທ່ານບັນເປັນທີ່ຮູ້ຈັກໃນນາມຜູ້ນຳພາແລະຢູ່ເບື້ອງຫຼັງການສ້າງຕັ້ງເປົ້າໝາຍການພັດທະນາແບບຍືນຍົງ ເຊິ່ງມີຜົນບັງຄັບໃຊ້ແຕ່ຕົ້ນປີເປັນຕົ້ນມາ. ເປົ້າໝາຍການພັດທະນາແບບຍືນຍົງ ປະກອບມີທັງໝົດ17 ເປົ້າ ໝາຍເຊິ່ງມີຈຸດປະສົງລຶບລ້າງຄວາມທຸກຍາກ, ຕໍ່ສູ້ກັບຄວາມບໍ່ສະເໝີພາບແລະຄວາມອະຍຸຕິທຳແລະແກ້ໄຂການປ່ຽນແປງຂອງດິນຟ້າອາກາດໃນທົ່ວໂລກໃຫ້ສຳເລັດພາຍໃນປີ 2030.
ໃນໄລຍະການຢ້ຽມຢາມຂອງທ່ານ, ທ່ານໄດ້ເປີດການນໍາໃຊ້ເປົ້າໝາຍການພັດທະນາແບບຍືນຍົງທີ 18 ເຊິ່ງເປັນເປົ້າໝາຍສະເພາະສປປລາວທີ່ມີຫົວຂໍ້ວ່າ“ຊີວິດທີ່ປອດໄພຈາກລະເບີດບໍ່ທັນແຕກ”. ລະເບີດບໍ່ທັນແຕກທີ່ຕົກຄ້າງໃນສປປລາວເປັນອຸປະສັກຕົ້ນຕໍຕໍ່ກັບການພັດທະນາຂອງສປປລາວ. ຈາກນັ້ນ, ທ່ານກໍໄດ້ມີໂອກາດຮຽນຮູ້ເພີ່ມຕື່ມກ່ຽວກັບການເກັບກູ້ລະເບີດບໍ່ທັນແຕກ, ການສຶກສາກ່ຽວກັບຄວາມສ່ຽງແລະການຊ່ວຍເຫຼືອຜູ້ເຄາະຮ້າຍຈາກລະເບີດບໍ່ທັນແຕກໃນລະຫວ່າງການຢ້ຽມຢາມສູນຝຶກອົບຮົມໂຄງການເກັບກູ້ລະເບີດແຫ່ງຊາດຢູ່ບ້ານອີ່ໄລ.
ເພື່ອເນັ້ນເຖິງຄວາມສຳຄັນຂອງການປະສານງານເພື່ອການພັດທະນາປະເທດ, ທ່ານບັນຄີມູນໄດ້ເປັນສັກຂີພິຍານໃນພິທີລົງນາມ ຂອບການຮ່ວມມືລະຫວ່າງ ສປປລາວແລະອົງການສະຫະປະຊາຊາດໄລຍະປີ2017-2021. ຂອບການຮ່ວມມືດັ່ງກ່າວເປັນເອກະສານແນະນຳສຳລັບການຮ່ວມມືເພື່ອການພັດທະນາລະຫວ່າງ ສປປລາວແລະອົງການສະຫະປະຊາຊາດເພື່ອສົ່ງເສີມການເຕີບໂຕແບບມີສ່ວນຮ່ວມແລະ ການດຳລົງຊີວິດ ແລະ ການປັບຕົວ; ການພັດທະນາມະນຸດ; ແລະການປົກຄອງ.
ທ່ານເລຂາທິການໃຫຍ່ພ້ອມດ້ວຍພັນລະຍາ ທ່ານນາງ ບັນ ຊູນ ແທັກໄດ້ໄປຢ້ຽມຢາມສູນປິ່ນປົວຜູ່ຕິດຢາເສບຕິດ ຢູ່ໂຮງໝໍເມືອງສີສັດຕະນາກເພື່ອຮຽນຮູ້ກ່ຽວກັບການນຳໃຊ້ຢາເສບຕິດຂອງໄວໜຸ່ມ, ວິທີການປິ່ນ ປົວແລະການດູແລສຸຂະພາບຂອງຜ້ຕິດຢາເສບຕິດ ໃນ ສປປ ລາວເຊິ່ງປະສານງານໂດຍອົງການສະຫະປະຊາຊາດວ່າດ້ວຍຢາເສບຕິດແລະ ອາດສະຍາກຳແລະອົງການອະນາໄມໂລກ.
ນອກຈາກນີ້, ທ່ານເລຂາທິການໃຫຍ່ກໍ່ຍັງໄດ້ພົບປະກັບພະນັກງານອົງການສະຫະປະຊາຊາດແລະຫົວໜ້າທຸກອົງການຈັດຕັ້ງຂອງອົງການສະຫະປະຊາຊາດໃນຂະນະທີ່ຢູ່ນະຄອນຫຼວງວຽງຈັນ.
ທ່ານໄດ້ສະຫຼຸບໂດຍຫຍໍ້ກ່ຽວກັບການຢ້ຽມຢາມຂອງທ່ານວ່າ: “ຂ້າພະເຈົ້າມີຄວາມຍິນດີເປັນຢ່າງຍິ່ງທີ່ໄດ້ມາຢ້ຽມຢາມສປປລາວເຊິ່ງເປັນຄູ່ຮ່ວມມືທີ່ສຳຄັນໃນເວທີປຶກສາຫາລືພະຫຸພາຄີລະດັບພາກພື້ນແລະທັງເປັນປະທານອາຊຽນໃນປີ2016. ຂ້າພະເຈົ້າຂໍຍ້ອງຍໍຊົມເຊີຍລັດຖະບານແລະປະຊາຊົນລາວທີ່ເປັນເຈົ້າການໃນວາລະການພັດທະນາປີ2030 ລວມໄປເຖິງຄວາມຄິດສ້າງສັນແລະຄວາມມຸ່ງໝັ້ນໃນການສ້າງຕັ້ງເປົ້າ ໝາຍການພັດທະນາແບບຍືນຍົງສະເພາະສປປລາວ, ເປົ້າໝາຍການພັດທະນາແບບຍືນຍົງທີ18 ກ່ຽວກັບລະເບີດບໍ່ທັນແຕກ.”
ນອກຈາກນັ້ນ, ທ່ານຍັງຊົມເຊີຍລັດຖະບານທີ່ໄດ້ໃຫ້ສັດຕະຍາບັນຂໍ້ຕົກລົງປາຣີກ່ຽວກັບການປ່ຽນແປງຂອງດິນຟ້າອາກາດໂດຍທ່ານໄດ້ເນັ້ນວ່າສປປລາວເປັນປະເທດທຳອິດໃນອາຊຽນທີ່ໄດ້ເຂົ້າຮ່ວມໃນຂໍ້ຕົກລົງປາຣີເຊິ່ງເປັນບາດກ້າວທີ່ສຳຄັນໃນການມີຜົນບັງຄັບໃຊ້ຂອງຂໍ້ຕົກລົງປະຫວັດສາດດັ່ງກ່າວໃນປີນີ້.
ການຢ້ຽມຢາມຄັ້ງນີ້ເປັນການຢ້ຽມຢາມເທື່ອທີສອງຂອງທ່ານເຊິ່ງກ່ອນໜ້ານີ້ປີ 2009 ທ່ານກໍໄດ້ມາຢ້ຽມຢາມນະຄອນຫຼວງວຽງຈັນເພື່ອເປີດສຳນັກງານໃໝ່ຂອງອົງການສະຫະປະຊາຊາດປະຈຳສປປລາວ. ທ່ານໄດ້ຖືກແຕ່ງຕັ້ງເປັນເລຂາທິການໃຫຍ່ໃນປີ 2007 ແລະຈະໝົດວາລະການດຳລົງຕຳແໜ່ງຄັ້ງທີສອງໃນທ້າຍປິ2016 ນີ້.
ສຳລັບຂໍ້ມູນເພີ່ມຕື່ມ, ກະລຸນາຕິດຕໍ່:
ທ່ານນາງອິດິໂກຮາໂມສ- ໂຊໂລ
ຊ່ຽວຊານການສື່ສານ, ອົງການສະຫະປະຊາຊາດປະຈຳສປປລາວ
ອີເມວ: This email address is being protected from spambots. You need JavaScript enabled to view it.
ໂທລະສັບ: (+856 21) 267 778
ມືຖື: (+856 20) 7717 7913